Na temelju članka 7. Pravilnika o mjerilima i načinu korištenja vlastitih prihoda proračunskih korisnika državnog proračuna u nadležnosti Ministarstva rada, mirovinskoga sustava, obitelji i socijalne politike, te članka 50. Statuta Centra za pružanje usluga u zajednici Klasje Osijek, Upravno vijeće Centra za pružanje usluga u zajednici Klasje Osijek uz prethodnu suglasnost Ministarstva rada, mirovinskoga sustava, obitelji i socijalne politike na 2. sjednici održanoj dana 28.9. 2021. donosi

**PRAVILNIK O**

**OSTVARIVANJU I NAČINU KORIŠTENJA VLASTITIH PRIHODA**

**Centra za pružanje usluga u zajednici Klasje Osijek**

1. **OPĆE ODREDBE**

**Članak 1.**

Ovim se Pravilnikom uređuje:

* ostvarivanje i način korištenja vlastitih prihoda Centra za pružanje usluga u zajednici Klasje Osijek od obavljanja poslova na tržištu i u tržišnim uvjetima, a koji nisu financirani iz državnog proračuna,
* namjena vlastitih prihoda od obavljanja poslova na tržištu i u tržišnim uvjetima, a koji nisu financirani iz državnog proračuna
* obveze prema nadležnom ministarstvu

**Članak 2.**

U smislu odredbi ovog Pravilnika Centar za pružanje usluga u zajednici Klasje Osijek (u nastavku: Centar), predstavlja sjedište u Osijeku, Ružina 32 i Podružnicu u Zagrebačka 5, ali i dislocirane stambene jedinice ukoliko iste ostvaruju vlastiti prihod na način predviđen člankom 1. alinejom 1.

**Članak 3.**

Odredbe ovog Pravilnika ne odnose se na sredstva koja su za rad Centru osigurana od strane osnivača u državnom proračunu, no vlastiti prihodi, kao i njihova namjena, planiraju se u državnom proračunu.

Vlastite prihode moguće je ostvarivati bez prethodne suglasnosti nadležnog ministarstva.

1. **OSTVARENJE I KORIŠTENJE VLASTITIH PRIHODA**

**Članak 4.**

Centar kao proračunski korisnik iz redova ustanova socijalne skrbi nije obveznik uplate vlastitih prihoda, ostvarenih u smislu članka 2. Pravilnika o mjerilima i mjerilima i načinu korištenja vlastitih prihoda proračunskih korisnika državnog proračuna u nadležnosti Ministarstva rada, mirovinskoga sustava, obitelji i socijalne politike, u korist državnog proračuna.

U spomenutom članku taksativno se navodi koji prihodi spadaju pod vlastite prihode.

**Članak 5.**

Vlastiti prihodi ostvareni na način predviđen člankom 4., evidentirat će se sukladno propisima kojima je uređeno proračunsko računovodstvo.

**Članak 6.**

Vlastite prihode iz članka 4. ovog Pravilnika Centar koristit će za podmirenje rashoda temeljem kojih su vlastiti prihodi i ostvareni.

Vlastite prihode iz članka 4. ovog Pravilnika Centar rasporedit će za pokriće troškova na način i prema prioritetima kako slijedi:

* Za podmirenje rashoda nastalih realizacijom programa i aktivnosti temeljem kojih su vlastiti prihodi ostvareni
* Za troškove korisnika
* Za materijalne rashode redovitog poslovanja ustanove
* Rashode za održavanje nefinancijske imovine

**Članak 7.**

Vlastite prihode iz članka 4. ovog Pravilnika, Centar može koristiti za podmirenje rashoda redovite djelatnosti, tek ukoliko se vlastiti prihodi ostvare u iznosu većem od potrebnog za podmirenje rashoda temeljem kojih su vlastiti prihodi i ostvareni, a o načinu korištenja odlučuje ravnatelj.

**Članak 8.**

U slučaju da se ostvareni vlastiti prihodi iz članka 4. ovog Pravilnika ne iskoriste u prethodnoj godini, isti se prenose u proračun za sljedeću proračunsku godinu.

1. **NADZOR I IZVJEŠTAVANJE**

**Članak 9.**

Način ostvarenja i korištenja vlastitih prihoda iz članka 4. ovog Pravilnika podliježe nadzoru Ministarstva rada, mirovinskog sustava, obitelji i socijalne politike.

Centar kao proračunski korisnik obvezan je sastavljati mjesečna izvješća o ostvarenju i utrošku vlastitih prihoda sukladno ovom Pravilniku.

Mjesečno izvješće iz stavka 2. ovog članka dostavlja se nadležnom ministarstvu najkasnije do 5.-og u tekućem mjesecu za prethodni mjesec.

1. **PRIJELAZNE I ZAVRŠNE ODREDBE**

**Članak 10.**

Ovaj Pravilnik stupa na snagu osmog dana od dana objave na oglasnoj ploči Centra i Podružnice.

Za tumačenje ovog Pravilnika nadležan je donositelj.

**Članak 11.**

Ovaj Pravilnik objavit će se na oglasnoj ploči Centra i na web stranicama Centra.

Predsjednica Upravnog vijeća:

\_\_\_\_\_\_\_\_\_\_\_\_\_\_\_\_\_\_\_\_\_\_\_

Marija Vrkić, dipl.iur.

Datum:28.9.2021.

URBROJ:1508/21

Ovaj Pravilnik objavljen je na oglasnoj ploči Centra za pružanje usluga u zajednici Klasje Osijek dana 29.09.2021. godine, te je stupio na snagu dana 7.10. 2021. godine.

Ravnateljica:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Miranda Glavaš-Kul, mag.educ.philol.croat*.*